Uz plotune i počasnu pratnju djelatnika MUP-a danas je u Vukovoj Gorici pokopan Josip Boljkovac, prvi ministar unutarnjih poslova u samostalnoj Hrvatskoj i nekadašnji gradonačelnik Karlovca. Pokopan je na mjesnom groblju uz crkvu Sv. Jurja, tek nekoliko stotina metara od svog imanja na kojem je proveo veći dio života.

Na posljednjem ispraćaju okupili su se njegovi mnogobrojni prijatelji, rodbina i suradnici iz vremena kada je obnašao visoke državne dužnosti. Među njima bili su i Slavko Degoricija, Stipe Mesić, general Pavao Miljavac, izaslanik predsjednika Siniša Tatalović. U ime građana Karlovca od Boljkovca se oprostio dr. Danko Plevnik, u ime prijatelja Anto Nobilo, a govorio je i doktor Božo Dimnik u ime Društva hrvatsko -slovenskog prijateljstva. Nobilo je istaknuo kako je Boljkovac bio ljevičar, antifašist, komunist i Hrvat koji je usprkos nizu zasluga doživio da ga u 92. godini uhite pod neosnovanom optužbom za ratni zločin.

Nakon što je prema groblju ispraćen uz zvuke pjesme "Otiš'o je otac moj polako", posljednji govor održao je Stipe Mesić.

– Obećajem ti da se, sve dok budem imao snage, neću prestati boriti se za Hrvatsku kakvu smo zajedno zamišljali. Ispraćam te riječima koje bi sigurno želio čuti, a to su: "Počivao u miru, smrt fašizmu, sloboda narodu" – kazao je Mesić. Prije sprovoda održana je komemoracija u Gradskom kazalištu.

>>Josip Boljkovac - vizionar koji je Karlovac razvijao u moderan grad

>>'Dragi Joža, bio si najbolji gradonačelnik'